Reijo Paananen (sd.) Kuva: Jukka-Pekka Moilanen

Demarien puoluesihteeri Reijo Paananen sanoo, ettei demarit halua sulkea tässä vaiheessa ainuttakaan puoluetta pois mahdollisista yhteistyökuvioista. Puoluesihteerin mukaan suomalaisiin tapoihin kuuluu katsoa ensin vaalitulos ja sen jälkeen pohtia, millä voimilla hallitus saadaan aikaiseksi.

– Lähdetään mieluummin siitä, ettei poltella siltoja takanamme.

Paananen viittaa maa- ja metsätalousministeri Petteri Orpon (kok.) Lännen Medialle antamaan haastatteluun, jossa Orpo sanoo, että kokoomuksen ja demarien yhteistyö on tullut tiensä päähän.

Orpo näkee, että kokoomus ja demarit ovat liian kaukana toisistaan talouspoliittisissa kysymyksissä. Ministeri kritisoi demarien elvytyspolitiikkaa ja sanoo, että menojen sopeutus on oikea keino talouden kurssin kääntämiseksi.

– Nyt kokoomus yrittää tehdä itsestään sellaisen puolueen, jolla olisi ainoa pelastuskeino tämän maan nostamiseksi. Huono puoli on se, että kokoomus on ollut pitkään hallituksessa joko talousministerin tai pääministerin vastuulla, ja näytöt eivät ole kovin onnistuneita. Puolueen talouspolitiikan voidaan katsoa epäonnistuneen, Paananen vastaa.

Paanasen mukaan eriarvoistavalla leikkauspolitiikalla ajetaan vain suurten kaupunkien hyvinvoivan väestön etuja.

– Koko Suomen menestyminen on perustunut siihen, että meillä on turvalliset olot, koska meillä ei ole äärimmäisiä vastakohtia esimerkiksi tulonjaon suhteen.

– Ei tuolla maakunnissa, suurten kaupunkien ulkopuolella, huudeta tasaveron perään, eikä siellä huudeta julkisen sektorin leikkausten perään. Näen, että meillä olisi mieluummin koko Suomi kunnossa ja tukea tarvitsevilla olisi mahdollisuus elää taloudellisesti inhimillisissä olosuhteissa.

Paanasen mielestä Orpon ehdottamat leikkaukset ja veronkevennykset johtaisivat suuriin tuloeroihin, minkä vuoksi ehdotuksia ei voi ottaa vakavasti.

– Tasaverot ja julkiset säästöt tarkoittaisivat sitä, että vain ne, joille kertyy omaisuutta, pystyisivät pitämään itsestään huolen. Tämän tien päässä on huutolaisyhteiskunta.

Paananen sysäisi talouden nousupaineita poliitikoilta yrittäjille. Hänen mukaansa innovaatioiden aikaansaaminen ja työtilaisuuksien hyödyntäminen on yritysten eikä valtiovallan käsissä.

– Olemme tehneet yritysverotukseen muutoksia, että yrityksillä olisi hyvät edellytykset toimia tässä maassa. Nyt täytyy tarttua toimeen eikä vaan huutaa, mistä leikataan.

Orpo ilmoitti haluavansa Suomeen seuraavaksi oikeistolais-keskustalaisen hallituksen. Paananen ei suoraan ota kantaa, minkälaiset hallituskumppanit hän haluaisi demareille.

– Suomi tarvitsee enemmistöhallituksen. En pidä yhtään mahdottomana, etteikö hallitus voisi toimia laajemmallakin kuin kolmen puolueen pohjalla. Se on johtamiskysymys. Paavo Lipponen pystyi ohjaamaan suuria hallituksia (viiden puolueen hallitukset kausina 1995–1999 ja 1999–2003). Riippuu siitä, minkälaisilla taidoilla johdetaan ja minkälainen työlista hallituksella on.